  Наталья Тетерина Удмуртиысь анай-атайтэк кылем пиналъёслы быдэ вуэм беразы асьсэ улон инты яке дышетсконнилэсь огинъюрт ӧз висъялэ ке, соослы нылпи юртын улыны лэзёзы. Со сярысь катӵектосэз 27-тӥ тулыспалэ Удмуртиысь Кун Кенешлэн сессияз юнматӥзы. Элькунысь дышетонъя но тодосъя министр Светлана Болотникова верамъя, улосвылын улонниен кулэяськись анай-атайтэк кылем пиналъёслы мер гостиница ӧвӧл. Таӵе югдурын юрттэт луоз нылпи юртъёсын пиналъёслы инты висъян но соосты сюдон. 2018-тӥ арын 30-тӥ толшорлы тодэтъёсъя, элькунысь 3 сюрс 365 анай-атайтэк кылем пиналъёс улон инты возьмало, соос пӧлысь 2 сюрс 335 адямилы 18 арес тырмемын ни. Куд-ог дышетсконниосын огинъюртсы ӧвӧл, нош вань ке, соос гужем тупатъяськонлы ворсасько. Соин ик студентъёсты-сиротаосты кытчы ке но интыяно. Куд-ог интернатъёсын но нылпи юртъёсын интыос вань шуыса лыдэ басьтыса, та катӵектосэз кылдытӥзы. Кызьы шуиз тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез Татьяна Ишматова, та выллем амал Россилэн куд-ог улосвылъёсаз кутӥське ни. Тодэ вайытом, азьвыл ивортэмъя, 2018-тӥ арын та юрттэтэз 27 пала адями басьтоз. Интыос нылпи юртъёсын вань, дунтэк улонлы но сиськонлы коньдон интернатысь потэмъёслы юрттэтъя чакламын. Тегъёс: Ижкар Удмуртия улонинты пиналъёс Мерлык  